CELEX: 32020D1262
Language: hr
Date: 2020-09-04 00:00:00
Title: Provedbena odluka Vijeća (EU) 2020/1262 od 4. rujna 2020. o izmjeni Provedbene odluke 2012/232/EU kojom se Rumunjskoj odobrava primjena mjera odstupanja od članka 26. stavka 1. točke (a) te članka 168. Direktive 2006/112/EZ o zajedničkom sustavu poreza na dodanu vrijednost

10.9.2020   
               
               
                  HR
               
               
                  Službeni list Europske unije
               
               
                  L 296/6
               
            
         PROVEDBENA ODLUKA VIJEĆA (EU) 2020/1262
         od 4. rujna 2020.
         o izmjeni Provedbene odluke 2012/232/EU kojom se Rumunjskoj odobrava primjena mjera odstupanja od članka 26. stavka 1. točke (a) te članka 168. Direktive 2006/112/EZ o zajedničkom sustavu poreza na dodanu vrijednost
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije,
         uzimajući u obzir Direktivu Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost (1), a posebno njezin članak 395.,
         uzimajući u obzir prijedlog Europske komisije,
         budući da:
         
                     (1)
                  
                  
                     Člankom 168. Direktive 2006/112/EZ utvrđuje se, među ostalim, pravo poreznih obveznika na odbitak poreza na dodanu vrijednost („PDV”) koji se mora platiti ili koji je plaćen u dotičnoj državi članici od PDV-a naplaćenog za isporuku robe i usluga koji se koriste u svrhu njihovih oporezovanih transakcija. U skladu s člankom 26. stavkom 1. točkom (a) te direktive korištenje robe koja čini dio imovine određenog poslovanja u privatne svrhe poreznih obveznika ili njihovih zaposlenika ili, općenitije, za svrhe koje nisu poslovnog karaktera, ako se PDV na tu robu mogao u cijelosti ili djelomično odbiti, smatra se isporukom usluga uz naknadu.
                  
               
                     (2)
                  
                  
                     Provedbenom odlukom Vijeća 2012/232/EU (2) Rumunjskoj je do 31. prosinca 2014. odobreno da ograničava na 50 % pravo na odbitak PDV-a na kupnju, stjecanje unutar Zajednice, uvoz, najam ili leasing određenih motornih cestovnih vozila, kao i PDV-a naplaćenog na troškove povezane s tim vozilima, kad se vozila ne koriste isključivo u poslovne svrhe, te da porezne obveznike oslobodi obveze da se korištenje takvim vozilima za svrhe koje nisu poslovnog karaktera smatra isporukom usluga uz naknadu u skladu s člankom 26. stavkom 1. točkom (a) Direktive 2006/112/EZ. Provedbenom odlukom Vijeća (EU) 2015/156 (3) razdoblje valjanosti Provedbene odluke 2012/232/EU produljeno je do 31. prosinca 2017. Provedbenom odlukom Vijeća (EU) 2017/2012 (4) Rumunjskoj je odobrena primjena mjera odstupanja do datuma stupanja na snagu pravila Unije kojima se utvrđuje koji troškovi povezani s motornim cestovnim vozilima ne daju pravo na potpuni odbitak PDV-a ili do 31. prosinca 2020., ovisno o tome što nastupi ranije.
                  
               
                     (3)
                  
                  
                     Pismom evidentiranim pri Komisiji 13. ožujka 2020. Rumunjska je zatražila odobrenje za produljenje primjene mjere odstupanja od članka 26. stavka 1. točke (a) i članka 168. Direktive 2006/112/EZ kako bi nastavila ograničavati pravo na odbitak za izdatke povezane s određenim motornim cestovnim vozilima koja se ne upotrebljavaju isključivo u poslovne svrhe.
                  
               
                     (4)
                  
                  
                     Primjenom paušalne postotne stope za iznos PDV-a na izdatke koji su prihvatljivi za odbitak povezane s cestovnim motornim vozilima koja se ne upotrebljavaju isključivo u poslovne svrhe pojednostavnjuje se postupak naplate PDV-a.
                  
               
                     (5)
                  
                  
                     U skladu s člankom 395. stavkom 2. drugim podstavkom Direktive 2006/112/EZ Komisija je pismom od 2. travnja 2020. proslijedila zahtjev Rumunjske ostalim državama članicama. Pismom od 3. travnja 2020. Komisija je obavijestila Rumunjsku da ima sve informacije potrebne za procjenu zahtjeva.
                  
               
                     (6)
                  
                  
                     U skladu s člankom 4. stavkom 2. Provedbene odluke 2012/232/EU Rumunjska je Komisiji uz zahtjev za produljenje podnijela izvješće o primjeni te provedbene odluke. Na temelju trenutačno dostupnih informacija Rumunjska navodi da je ograničenje od 50 % i dalje opravdano i prikladno.
                  
               
                     (7)
                  
                  
                     Produljenje mjera odstupanja trebalo bi ograničiti na vrijeme potrebno za procjenu djelotvornosti tih mjera i prikladnosti ograničenja postotka. Rumunjskoj bi stoga trebalo odobriti nastavak primjene mjera odstupanja do 31. prosinca 2023.
                  
               
                     (8)
                  
                  
                     U slučaju da Rumunjska smatra da je potrebno produljenje odobrenja nakon 2023., ona bi trebala do 31. ožujka 2023. Komisiji podnijeti zahtjev za produljenje, zajedno s izvješćem koje uključuje preispitivanje ograničenja postotka koje se primjenjuje na pravo na odbitak PDV-a na temelju ove Provedbene odluke 2012/232/EU.
                  
               
                     (9)
                  
                  
                     Mjere odstupanja imat će samo zanemariv učinak na ukupni iznos poreznog prihoda koji Rumunjska naplati u fazi konačne potrošnje i neće imati negativan učinak na vlastita sredstva Unije koja proizlaze iz PDV-a.
                  
               
                     (10)
                  
                  
                     Provedbenu odluku 2012/232/EU trebalo bi stoga na odgovarajući način izmijeniti,
                  
               DONIJELO JE OVU ODLUKU:
         
            Članak 1.
            Članak 4. Provedbene odluke 2012/232/EU zamjenjuje se sljedećim:
            
               
                  „Članak 4.
                  
                     1.   Ova Odluka prestaje važiti na datum stupanja na snagu pravila Unije kojima se utvrđuje koji troškovi povezani s motornim cestovnim vozilima ne daju pravo na potpuni odbitak PDV-a ili 31. prosinca 2023., ovisno o tome što nastupi ranije.
                  
                  
                     2.   Svaki zahtjev za produljenje mjera predviđenih u ovoj Odluci podnosi se Komisiji do 31. ožujka 2023. Takvom zahtjevu prilaže se izvješće koje uključuje preispitivanje ograničenja postotka koje se primjenjuje na pravo na odbitak PDV-a na temelju ove Odluke.”.
                  
               
            
         
         
            Članak 2.
            Ova Odluka proizvodi učinke od dana priopćenja.
         
         
            Članak 3.
            Ova je Odluka upućena Rumunjskoj.
         
         
            Sastavljeno u Bruxellesu 4. rujna 2020.
            
               
                  Za Vijeće
               
               
                  Predsjednik
               
               M. ROTH
            
         
         
            (1)  SL L 347, 11.12.2006., str. 1.
         
         
            (2)  Provedbena odluka Vijeća 2012/232/EU od 26. travnja 2012. kojom se Rumunjskoj odobrava primjena mjera odstupanja od članka 26. stavka 1. točke (a) te članka 168. Direktive 2006/112/EZ o zajedničkom sustavu poreza na dodanu vrijednost (SL L 117, 1.5.2012., str. 7.)
         
            (3)  Provedbena odluka Vijeća (EU) 2015/156 od 27. siječnja 2015. o produljenju razdoblja valjanosti Provedbene odluke 2012/232/EU kojom se Rumunjskoj odobrava primjena posebne mjere odstupanja od članka 26. stavka 1. točke (a) te članka 168. Direktive 2006/112/EZ o zajedničkom sustavu poreza na dodanu vrijednost (SL L 26, 31.1.2015., str. 27.).
         
            (4)  Provedbena odluka Vijeća (EU) 2017/2012 od 7. studenog 2017. o produljenju razdoblja valjanosti Provedbene odluke 2012/232/EU kojom se Rumunjskoj odobrava primjena posebne mjere odstupanja od članka 26. stavka 1. točke (a) te članka 168. Direktive 2006/112/EZ o zajedničkom sustavu poreza na dodanu vrijednost (SL L 292, 10.11.2017., str. 57.).